Un nou preot la Biia

În ziua de 9 martie 2014, Duminica I din Postul Mare, când se prăznuieşte Duminica Ortodoxiei, Biserica „ *Sfântul Ierarh Nicolae*” din Biia se îmbracă în straie de sărbătoare, atât sfântul lăcaş, cât mai ales sufletele biienilor. Binecuvântarea Arhiereului Ceresc Hristos „stârneşte” această reînviere spirituală şi materială a parohienilor din Biia, o puternică comunitate, de pe valea Târnavei Mici, cu oameni de cultură şi valoare morală distinse, dar şi lucrători ai gliei strămoşeşti, adică creştini ortodocşi români. Ca reprezentant al Vizitatorului Divin, Înaltpreasfinţitul Părinte Irineu al Alba Iuliei, trimite spre păstorirea creştinilor ortodocşi din Biia, în virtutea succesiunii apostolice, un nou preot, după ce fostul preot paroh *PC Pr. Frăcea Dumitru* îşi încheie activitatea pastorală, socială şi culturală bogată, desfăşurată timp de 43 de ani la Biia, îmbogăţită şi de activitatea preotesei Olimpia prin înfiinţarea corului bisericii. Totul se desfăşoară într-un mod festiv şi chiar dacă suntem în Postul Mare sufletele străbat de emoţie, ochii se inundă de lacrimi şi obrajii se umplu de bucurie. *PC Pr. Protopop Ovidiu Pop* oficiază în sobor Sfânta Liturghie, iar la sfârşit se rostesc alocuţiuni. Se omagiază în cuvinte, încărcate de timp şi trăire duhovnicească, întreaga activitate pastorală a Pr. Frăcea Dumitru, care îşi exprimă bucuria anilor şi realizărilor trecute dar şi tristeţea despărţirii. PC Pr. Protopop prezidează apoi momentul solemn al predării cheii bisericii când ***Pr. Lucian Feşteu***, noul ales ca păstor sufletesc vorbeşte cu emoţie sfântă. Născut pe meleaguri mureşene la Târnăveni, dar crescut în Sâncel noul paroh prezintă la început o scurta autobiografie, continuând, în prima predică ca şi preot paroh la Biia , să sădească în sufletele ascultătorilor importanţa împlinirii cuvântului lui Dumnezeu şi specificul misiunii de păstor spiritual, asemănându-se cu Hristos „păstorul cel bun”

Urmează apoi un cuvânt semnificativ, din partea *Asociaţiei Fii satului Biia*, rostit *de D-l Ing. Ion Biianu*, despre trecut, prezent şi viitor în care se exprimă bucuria celor veniţi la acest eveniment duhovnicesc şi urarea de bun venit pentru noul paroh. Bucuria sufletească se întregeşte cu bucuria pântecelui, când, după exemplul apostolic, cei prezenţi participă la o agapă creştinească, la invitaţia Consiliului parohial din Biia, realizat şi cu sprijinul multor ostenitori.

*Binecuvintează Doamne pe cei ce iubesc frumuseţea casei Tale!* ( Liturghier)

 Biia Consiliul Parohial 20 martie 2014